Sadoille hämäläisille työttömille tarjotaan yksityisiä työllistymispalveluita

Marja-Liisa Aidantausta

Työttömille avautuu tänä kesänä Hämeessä uudenlaisia yksityisiä työllistymispalveluja. Valtakunnallisessa kilpailutuksessa oli 14 palveluntuottajaa, joista Hämeen alueen yksityisiksi palveluntuottajiksi valittiin Arffman Consulting, Valmennuskeskus Public sekä VMP-Varamiespalvelut Troupex. Palveluntuottaja tarjotaa asiakkaalle räätälöimiään palveluja kuuden kuukauden ajan tai siihen asti, kunnes hän työllistyy tai aloittaa työkokeilun tai koulutuksen. Palveluun on varauduttu ottamaan alussa 490 Hämeen te-toimiston asiakasta Päijät-Hämeestä ja Kanta-Hämeestä, mutta määrän uskotaan vielä nousevan.

Ostopalveluun voivat päästä kaikki sellaiset Hämeen te-toimiston asiakkaat, jotka ovat jääneet työttömiksi työvoimakoulutuksen jälkeen. Työttömyyden kesto ei ole ratkaiseva tekijä.

Yksityisiä palveluntuottajia saavat käyttää myös ne, joiden työttömyyttä selittävät ja kuormittavat muutkin erityistekijät, eli he tarvitsevat aidosta ohjausta ja tukea solahtaakseen työmarkkinoille.

Te-toimisto tavoittelee näihin kohderyhmiin kuuluvia asiakkaita kesällä kirjeitse ja puheluin sekä määräaikaishaastatteluissa. Palveluun voi ilmoittautua myös itse Hämeen te-toimiston internet-sivuilla.

Palveluntuottaja saa maksun tulosten mukaan

Palveluntuottajat ottavat yhteyttä parin päivän kuluessa, kun ovat saaneet henkilön yhteystiedot. Palvelussa annetaan tehokasta yksilöllistä ohjausta, sparrausta ja keinoja työpaikan löytämiseen, työnhakuasiakirjojen tekoon, oman uran pohdintaan ja erilaisiin kokeiluihin ja kartoituksiin. Asiakas ja palveluntuottaja tapaavat jopa useita kertoja viikossa kuuden kuukauden aikana, jonka palvelu kestää.

Te-toimisto hoitaa palvelun aikana sille kuuluvat viranomaistehtävät, mutta se ei tee asiakkaalle työtarjouksia tai muita palveluun ohjauksia. Siten asiakas voi keskittyä palveluntuottajansa tarjoomuksiin.

Palveluntuottajille maksetaan siitä, että ne onnistuvat yhdessä asiakkaan kanssa löytämään tälle sopivan työ- tai koulutuspaikan. Palveluntuottaja saa suurimman palkkion yli vuoden mittaisen työpaikan löytämisestä: 1 380- 1 400 euroa.

Valtio on varannut näihin palkkioihin valtakunnallisesti viisi miljoonaa euroa.

Asiakas valitsee oman palveluntuottajansa

Työllistämisessä harjoitellaan myös uutta maakuntamallia, sillä asiakas valitsee itse oman palveluntuottajansa. Tuottajalle maksetaan tuloksesta eli asiakkaan työllistämisestä tai koulutukseen ohjaamisesta.

Asiakas valitsee palveluntuottajan niiden esitteisiin ja esittelyvideoihin, jotka ovat Hämeen te-toimiston Internet-sivuilla. Hän voi myös kysyä lisätietoja palveluntuottajalta jo ennen valintaansa.

Palveluun voi osallistua vain kerran, eikä se maksa asiakkaalle mitään. Palveluun lähtö on vapaaehtoista, mutta osallistuminen vaatii sitoutumista siihen.

Hämeen ely-keskus ja te-toimisto ovat hyvin kiinnostuneita palvelun tuloksista ja asiakkaiden kokemuksista. Palvelun onnistumista seurataan myös asiakasraadin avulla sekä asiakaspalautekyselyillä.